Lao Children Under Five Face Severe Malnutrition
WFP: More than 40% of Lao children under the age of five across the nation suffer severe and chronic malnutrition, due to poverty and l
ນັກວິຊາການດ້ານໂພສະນາການ ຂອງສະຫະ ປະຊາຊາດລະບຸວ່າ ເດັກນ້ອຍລາວ ອາຍຸຕໍ່າ ກວ່າ 5 ປີ ຄິດເປັນສັດສ່ວນຫລາຍກວ່າ40% ກຳລັງປະເຊີນກັບບັນຫາຂາດສານອາຫານ ຢ່າງໜັກໜ່ວງ ຊື່ງສືບເນື່ອງມາຈາກຄວາມທຸກ ຍາກ ແລະການໄດ້ຮັບບໍລິການ ທາງ ດ້ານ ສາທາລະນະສຸກສຳລັບແມ່ແລະເດັກຂອງລັຖ ບານລາວນັ້ນ ຍັງໄປບໍ່ເຖິງ ທ້ອງຖິ່ນຊົນນະບົດ ນັກວິຊາການດ້ານໂພສະນາການ ຂອງອົງການອາຫານໂລກຊຶ່ງເຂົ້າຮ່ວມໃນກອງປະຊຸມ ວ່າດ້ວຍການກຳນົດແຜນການພັດທະນາດ້ານສະບຽງອາຫານ ແລະ ໂພສະນາການ ສຳລັບເດັກນ້ອຍລາວ ໄດ້ລະບຸວ່າ ບັນຫາທີ່ໜ້າເປັນຫ່ວງທີ່ສຸດສຳລັບເດັກນ້ອຍລາວ ທີ່ມີອາຍຸຕໍ່າກວ່າ5 ປີ ໃນປະຈຸບັນນີ້ ກໍຄືບັນຫາຂາດສານອາຫານ ທີ່ຈຳເປັນຕໍ່ການຈະເລີນເຕີບໂຕ ຂອງຮ່າງກາຍແລະ ການພັດທະນາທາງສະໝອງ ທັງນີ້ ຈາກການເກັບກຳຂໍ້ມູນ ໃນໄລຍະທີ່ຜ່ານມາກໍພົບວ່າ41% ຂອງເດັກນ້ອຍລາວທີ່ມີອາຍຸຕໍ່າກວ່າ 5 ປີ ໃນທົ່ວປະເທດນັ້ນ ຍັງຄົງດຳລົງຊີບຢູ່ພາຍໃຕ້ສະພາບການຂາດແຄນສານອາຫານ ທີ່ຈຳເປັນຕໍ່ການພັດທະ ນາຮ່າງກາຍແລະ ສະໝອງ ຢ່າງໜັກ ໂດຍມີສາຍເຫດສຳຄັນມາຈາກບັນຫາຄວາມຍາກຈົນ ແລະ ໃນຂະນະດຽວກັນລະບົບການບໍລິການດ້ານສາທາ ລະນະສຸກຂັ້ນພື້ນຖານຂອງລັດຖະບານ ທີ່ຈຳເປັນຕໍ່ສຸຂພາບຮ່າງ ກາຍຂອງແມ່ແລະເດັກຂອງລາວ ກໍເຂົ້າໄປບໍ່ເຖິງໃນທຸກພື້ນທີ່ຂອງປະເທດລາວໂດຍສະເພາະແມ່ນໃນເຂດຊົນນະບົດນັ້ນ ຖືວ່າເປັນພື້ນທີ່ ທີ່ເດັກນ້ອຍລາວທີ່ມີອາຍຸຕໍ່າກວ່າ5 ປີນັ້ນ ຕ້ອງປະເຊີນກັບສະພາບການຂາດ ສານອາຫານຢ່າງໜັກຫນ່ວງທີ່ສຸດ ຍິ່ງໄປກວ່ານັ້ນຈາກການເກັບກຳຂໍ້ມູນຍັງພົບດ້ວຍອີກວ່າ ໃນທຸກ 2 ຄົນໃດໃນໝູ່ເດັກນ້ອຍລາວ41% ດັ່ງກ່າວນີ້ 1 ຄົນແມ່ນມີພັດທະນາການຈະເລີນເຕີບໂຕຂອງຮ່າງກາຍ ແລະສະໝອງທີ່ຕໍ່າກວ່າ ລະດັບມາດຕະຖານອີກດ້ວຍ, ຊຶ່ງເດັກນ້ອຍລາວໃນກຸ່ມດັ່ງກ່າວນີ້ຈະມີສ່ວນສູງ ແລະນ້ຳໜັກ ຕໍ່າກວ່າເກນມາດຕະຖານ ໃນຂະນະທີ່ພັດທະນາການທາງສະໝອງນັ້ນ ກໍຕໍ່າ ກວ່າເກນຂອງ ມາດຕະຖານເຊ່ນກັນ ສ່ວນທາງດ້ານທ່ານດັອກເຕີ້ ບຸນກວ້າງ ພິຈິດ ລັດຖະມົນຕີຊ່ອຍວ່າການກະຊວງ ສາທາລະນະສຸກຂອງລາວກໍໄດ້ຖະແຫລງຍອມຮັບວ່າ ຄວາມຈຳເປັນຢ່າງຮີບດ່ວນທີ່ສຸດປະການໜຶ່ງ ສຳລັບເດັກນ້ອຍລາວທີ່ມີອາຍຸຕໍ່າ ກວ່າ5 ປີ ໃນປະຈຸບັນນີ້ ກໍຄື ການທີ່ຈະຕ້ອງໄດ້ຮັບການສັກຢາວັກຊີນ ເພື່ອປ້ອງກັນພະຍາດວັນນະໂລກ ທັງນີ້ ກໍເນື່ອງຈາກວ່າພະຍາດວັນນະໂລກ ໄດ້ມີການແຜ່ລະບາດຢູ່ໃນລາວເພີ້ມຫລາຍຂຶ້ນນັບມື້ເພາະຈາກການຊຸ່ມກວດສຸຂພາບຂອງປະຊາກອນລາວ ຊຶ່ງລວມໄປເຖິງເດັກນ້ອຍລາວທີ່ມີອາຍຸຕໍ່າກວ່າ5 ປີນັ້ນ ກໍພົບ ວ່າ ການແຜ່ລະບາດຂອງພະຍາດວັນນະໂລກຢູ່ໃນລາວນັ້ນ ນັບວ່າເປັນສະຖານະການທີ່ໜ້າເປັນຫວ່ງຢ່າງຍິ່ງດັ່ງທີ່ ທ່ານດັອກເຕີ້ ບຸນກວ້າງ ໄດ້ຖະແຫລງຊີ້ແຈງເຖິງການສະພາບການ ທີ່ເປັນຢູ່ໃນເວລານີ້ໃນຕອນໜຶ່ງວ່າ: ໃນປະຈຸບັນ ລາວຖືກຈັດເປັນ1 ໃນ 7 ປະເທດ ໃນພູມມີພາກເອເຊັຽປາຊີຟິກ ທີ່ມີປະຊາກອນທີ່ເປັນພະຍາດວັນນະໂລກໃນອັດຕາທີ່ສູງທີ່ສຸດໃນພູມມີພາກ ຊຶ່ງຕາມການຄາດຄະເນຂອງ ທາງການກະຊວງສາທະລະນະສຸກຂອງລາວເອງກໍໄດ້ລະບຸວ່າ ໃນປະຊາກອນລາວທຸກໆໜຶ່ງແສນຄົນ ຈະພົບວ່າມີປະຊາກອນລາວທີ່ເປັນ ພະຍາດວັນນະໂລກບໍ່ໜ້ອຍກວ່າ53 ຄົນ ຫາກແຕ່ວ່າ ຕາມການຄາດຄະເນຂອງອົງການອານາໄມໂລກ ກັບເຊື່ອວ່າໃນປະຊາກອນລາວທຸກໆໜຶ່ງແສນຄົນນັ້ນ ຈະມີປະຊາກອນລາວທີ່ເປັນພະຍາດວັນນະໂລກບໍ່ໜ້ອຍກວ່າ 68ຄົນ ແລະ ກໍຍັງມີແນວໂນ້ມທີ່ຈະມີຄົນລາວເປັນພະຍາດດັ່ງກ່າວນີ້ ເພີ້ມຫລາຍຂຶ້ນນັບມື້ອີກດ້ວຍ ທັງນີ້ກໍເນື່ອງຈາກວ່າ ລະບົບໃຫ້ບໍລິການດ້ານການສາທາລະນະສຸກຂັ້ນພື້ນຖານ ຂອງລັດຖະບານລາວບໍ່ສາມາດທີ່ຈະຕອບສະໜອງ ແລະ ໃຫ້ການບໍລິການແກ່ປະຊາຊົນລາວໄດ້ຢ່າງທົ່ວເຖິງໃນທົ່ວປະເທດອັນມີສາຍເຫດສຳຄັນມາຈາກ ການທີ່ລັດຖະບານລາວຂາດແຄນງົບປະມານ ຢ່າງໜັກຫນ່ວງນັ້ນເອງ ຊົງຣິດ ໂພນເງິນ ລາຍງານຈາກບາງກອກ ເມື່ອວັນທີ16 ເມສາ 2009